Vadzidzi paChinhoyi University Vopokana Zvichitevera Kupindira kwaAmai Grace Mugabe
Nhengo yeZICOSU paCUT, VaTawanda Marange, avo vari kukwikwidza chigaro chemunyori mukuru, vanoti maT-shirts vakaapiwa naAmai Grace Mugabe kwaMurombedzi mwedzi wapera.
CHINHOYI — Nhengo yeZimbabwe National Students’ Union (ZINASU) paChinhoyi University of Technology (CUT), Muzvari Joana Mamombe, vanoti havasi kufara zvikuru nekupindira kwavanoti kuri kuitwa nemudzimai wemutungamiri wenyika, Amai Grace Mugabe, munyaya dzesarudzo dzedzidzi vechikoro ichi dziri kuitwa mangwana. Muzvari Mamombe, avo vari kukwikwidza chigaro chasachigaro, vanoti Amai Mugabe vanofanirwa kunyara nekupindira munyaya dzevana vechikoro kana kurega zita ravo richishandiswa neboka reZimbabwe Congress of Students’ Union (ZICOSU) mukutyisidzira dzimwe nhengo. Muzvari Mamombe vanoti ZICOSU yakapiwa maT-shirtsnaAmai Mugabe anosvika chiuru chimwe chete nemazana mashanu ayo vari kupa vadzidzi vepachikoro ichi. Muzvari Mamombe vanoti vakatonyorera vakuru vechikoro kuti ZICOSI imire kupa maT-shirtsane mufananidzo waAmai Mugabe sezvo zviine kumbunyikidza mukati. Asi vari kukwikwidza chigaro chasachigaro vakamirira ZICOSU, VaWatson Mabasa, vanoti hapana chakaipa nekupfeka mat-shirts ane mufananidzo waAmai Mugabe sezvo ivo nenhengo dzavo vachiwirirana nezvinomirira mudzimai wemutungamiri wenyika. MaT-shirtsari kupiwa vadzidzi ava akanyorwa pamberi kuti “Gore rino tichadzidza zvakawanda” uye ane mufananidzo waAmai Mugabe, uye kumashure akanyorwa kuti“Gore rezvidzidzo-Unconquerable-munhu wese kuna amai”. Mushandi weZanu PF muChinhoyi uyo aramba kudomwa nezita anoti havazive kuti maT-shirtsari kupiwa pachikoro chikuru cheCUT akabvepi. Asi nhengo yeZICOSU paCUT, VaTawanda Marange, avo vari kukwikwidza chigaro chemunyori mukuru, vanoti maT-shirtsvakaapiwa naAmai Grace Mugabe kwaMurombedzi mwedzi wapera. Asi Studio7 haina kunzwa divi raAmai Mugabe panyaya iyi. Kunyange paine kusawirirana pamapoka maviri eZINASU neZICOSU, asi vanowirirana kuti vadzidzi vari kutambura. Muzvare Mamombe vanoti pari zvino vamwe vadzidzi vari kudzidza vari panze izvo zvinoita kuti kudzidza kwavo kurwadze. Asi vadzidzi vari kufarira sarudzo sezvo vari kutengerwa zvekudya nevari kuda kuvhoterwa mangwana. Chamunorwa Gwena mumwe weavo varo kudya zvemahara svondo rino. Nhengo dzinosvika sere dzakaratidza chido chekupinda mumakwikwi ekuve sachigaro weboka rekutungamirira vadzidzi.